Weggooi-skildery verkoop vir R55 700Ethel Ruth Prowse se The Bluff, Durban ŉ Skildery wat in ŉ asblik in die Karoo weggegooi is, het Maandagaand R55 700 by ŉ veiling in Kaapstad gehaal. Die skildery wat ŉ toneel van The Bluff in Durban uitbeeld, is meer as ‘n eeu gelede deur die Kaapse kunstenaar, Ruth Prowse, geskilder. Dit is 25 jaar gelede in ŉ asblik in Lainsburg gevind. Die persoon wat die skildery gekry het, het dit in ŉ asblik gesien terwyl hy vullis verwyder het wat huurders op sy perseel gelos het. “Hy het baie van die skildery gehou en besluit om dit te hou,” het Bina Genovese, woordvoerder van StraussArt.co.za gesê. Die eienaar het onlangs die skildery vir ‘n waardasie geneem en daar is geskat dat dit tussen R25 000 en R30 000 werd is. “Hy was baie verras, maar was nog meer verras toe dit gisteraand vir R55 700 verkoop is,” het sy gesê. Die skildery is as deel van Strauss & Co se Kaapstadse kunsveiling opgeveil waar 102 kunswerke verkoop id. ŉ Totaal van R46 miljoen is uit die kunswerke gemaak. Die hoogtepunt van die aand was ŉ skildery van Irma Stern, Malay Girl, wat vir R11,7 miljoen opgeveil is.